追詠西湖行樂寄傅清叔
作者：趙孟堅
朝代：宋

paragraphs: 聞借侯家宅，湖邊度夏凉。
鐘魚連梵寺，雉堞傍城牆。
閑適心無事，清和日正長。
藕花雖尚稚，荷葉自多香。
苦笋回餘味，青梅弄半黄。
生綃畫團扇，細葛製輕裳。
水近風生座，簷虛月滿廊。
龍舟花槳榾，騮馬紫絛韁。
竟日歌聲沸，通宵水面光。
不妨投轄飲，更稱靜琴張。
詩社聯行卷，仙姝學道粧。
英遊伴王謝，清夢到羲皇。
曾約陪遊蓋，慚稽動客檣。
憶君成悵望，爲我細思量。
幾度吟成後，憑誰遠寄將。
意多收不盡，事鄙每牽忙。
今夕微醺起，中宵捉筆狂。
浪吟無次第，聊表未遺忘。